## Odluka Ustavnog suda Republike Hrvatske broj U-IIIA-1028/2002 od 6. srpnja 2005.

### NN 90/2005 (25.7.2005.), Odluka Ustavnog suda Republike Hrvatske broj U-IIIA-1028/2002 od 6. srpnja 2005.

# USTAVNI SUD REPUBLIKE HRVATSKE

**1814**

Ustavni sud Republike Hrvatske, u Drugom vijeću
za odlučivanje o ustavnim tužbama, u sastavu sudac Jasna Omejec,
predsjednik Vijeća, te suci Marijan Hranjski, Mario
Kos, Ivan Matija, Ivan Mrkonjić i Vice
Vukojević, članovi Vijeća, odlučujući o ustavnoj
tužbi Ž. S. iz Z., na sjednici održanoj 6. srpnja 2005. godine, jednoglasno je
donio

## ODLUKU

I. Ustavna tužba se usvaja.

II. Županijski sud u Zlataru dužan je donijeti
odluku o žalbi protiv presude Općinskog suda u Zaboku broj: P-216/00 (raniji
broj: P-188/93) od 14. srpnja 2003. godine u najkraćem mogućem roku, ali ne
duljem od šest (6) mjeseci, računajući od prvog idućeg dana nakon objave ove
odluke u »Narodnim novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst), podnositelju ustavne tužbe, Ž. S. iz Z.,
M. G. 72/2, određuje se primjerena naknada zbog povrede ustavnog prava iz
članka 29. stavka 1. Ustava Republike Hrvatske (»Narodne novine«, broj 41/01. –
pročišćeni tekst) u iznosu od 5. 200,00 kn.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Podnositelj ustavne tužbe, na temelju članka
63. Ustavnog zakona o Ustavnom sudu Republike Hrvatske (»Narodne novine«, broj
99/99., 29/02. i 49/02. – pročišćeni tekst, u daljnjem tekstu: Ustavni zakon),
podnio je 10. svibnja 2002. godine ustavnu tužbu radi duljine parničnog
postupka.

ČINJENICE VAŽNE ZA
USTAVNOSUDSKI POSTUPAK

2. Dana 13. travnja 1993. godine podnositelj je Općinskom
sudu u Zaboku podnio tužbu protiv tuženika GP »I.« iz O. radi naknade štete.

Dana 20. kolovoza 1993. donijeta je presuda zbog
izostanka broj: P-188/93, a rješenjem od 7. listopada 1993. sud prihvaća
prijedlog tuženika i dopušta povrat u prijašnje stanje te ukida presudu zbog
izostanka.

Do 5. studenoga 1997. održana su četiri ročišta,
od kojih zadnje 1. listopada 1997. godine.

Ročišta su zatim održana 18. studenoga 1997. te
10. prosinca 1997. godine, kad je zaključena glavna rasprava i donijeta presuda
broj: P-401/97, protiv koje je podnositelj izjavio žalbu.

Rješenjem Županijskog suda u Zlataru od 16.
veljače 2000. godine ukida se prvostupanjska presuda i predmet vraća Općinskom
sudu u Zaboku na ponovno suđenje.

Ročišta su zatim održana  10. listopada
2000. godine, 15. listopada 2001. godine, 16. lipnja 2003. te 3. srpnja 2003.
godine, kad je glavna rasprava zaključena. Nakon što su pribavljeni podaci od
Porezne uprave Donja Stubica, 14. srpnja 2003. donijeta je presuda broj:
P-216/00. Dana 18. kolovoza 2003. godine podnositelj je uložio žalbu na
presudu.

Predmet je 16. srpnja 2004. godine otpremljen
Županijskom sudu u Zlataru, koji je 22. studenoga 2004. godine predmet remisorno vratio Općinskom sudu u Zaboku.

Dana 21. travnja 2005. godine predmet je ponovno
otpremljen Županijskom sudu u Zlataru.

PRAVO VAŽNO ZA
USTAVNOSUDSKI POSTUPAK

3. Mjerodavno pravo sadržano je u odredbi članka
29. stavka 1. Ustava Republike Hrvatske i odredbama članka 63. Ustavnog zakona.

*Ustavna
tužba je osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Podnositelj je 13. travnja 1993. godine podnio
tužbu radi naknade štete Općinskom sudu u Zaboku.

Međutim, duljina postupka uzima se u razmatranje
od 5. studenoga 1997. godine, kad je stupio na snagu Zakon o potvrđivanju
Konvencije za zaštitu ljudskih prava i temeljnih sloboda i Protokola broj: 1,
4, 6, 7 i 11 uz Konvenciju za zaštitu ljudskih prava i temeljnih sloboda
(»Narodne novine« – Međunarodni ugovori, broj 18/97., 6/99. – pročišćeni tekst
i 8/99. – ispravak, u daljnjem tekstu: Zakon o potvrđivanju Konvencije), koja
Konvencija u članku 6. stavku 1. jamči, između ostalog, i pravo na suđenje u
razumnom roku.

Ustavna tužba podnijeta je 10. svibnja 2002.
godine, a do tog dana postupak nije pravomoćno okončan pa Ustavni sud utvrđuje
da je do dana podnošenja ustavne tužbe postupak trajao ukupno devet (9) godina
i dvadesetsedam (27) dana, a nakon stupanja na snagu
Zakona o potvrđivanju Konvencije pa do dana podnošenja ustavne tužbe postupak
je trajao četiri (4) godine, šest (6) mjeseci i pet (5) dana.

4.2. POSTUPANJE
NADLEŽNOG SUDA

Ustavni sud je utvrdio da je Općinski sud u
Zaboku, od radnji koje su relevantne za meritorno odlučivanje o pravima i
obvezama stranaka u tom sudskom postupku, proveo četiri ročišta te donio
presudu 10. prosinca 1997. godine. Nakon toga postupak se vodio pred
Županijskim sudom u Zlataru u trajanju od dvije godine i dva mjeseca. Rješenjem
Županijskog suda u Zlataru od 16. veljače 2000. godine ukinuta je prvostupanjska
presuda i predmet se vraća Općinskom sudu u Zaboku na ponovno suđenje. U
ponovnom postupku sud nije održao ročište od 10. listopada 2000. do 15.
listopada 2001. godine te zatim od 15. listopada 2001. do 16. lipnja 2003.
godine. Sud je 14. srpnja 2003. godine donio presudu te je predmet povodom
žalbe podnositelja dostavljen Županijskom sudu u Zlataru. Drugostupanjski sud
je 22. studenoga 2004. predmet remisorno vratio
Općinskom sudu u Zaboku, a od 21. travnja 2005. godine, postupak se ponovo vodi
pred Županijskim sudom u Zlataru.

4.3. PONAŠANJE
PODNOSITELJA USTAVNE TUŽBE(TUŽITELJA U PARNIČNOM POSTUPKU)

Podnositelj ustavne tužbe, kao tužitelj u
parničnom postupku, nije pridonio duljini postupka.

4.4. SLOŽENOST SUDSKOG
PREDMETA

Ustavni sud utvrđuje da nije riječ o složenom
predmetu.

OCJENA USTAVNOG SUDA

5. Ustavni sud utvrđuje da se predmet vodi u
trajanju duljem od devet godina te da je nakon 5. studenoga 1997. godine bilo
dva dulja razdoblja neaktivnosti suda. Imajući u vidu ukupnu duljinu trajanja postupka,
neučinkovito postupanje suda te okolnost da postupak nije pravomoćno dovršen,
Ustavni sud nalazi da je povrijeđeno pravo podnositelja na suđenje u razumnom
roku, zajamčeno člankom 29. stavkom 1. Ustava Republike Hrvatske.

Stoga je, u smislu odredbe članka 63. Ustavnog
zakona, donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade, zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta, uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Predsjednik Županijskog suda u Zlataru dužan
je dostaviti Ustavnom sudu pisanu obavijest o datumima donošenja i otpreme
odluke iz točke II. izreke ove odluke u roku od osam (8) dana od dana njezine
otpreme, a najkasnije osam (8) dana od isteka roka određenog u točki II. izreke
ove odluke. Ovaj nalog temelji se na članku 31. stavcima 4. i 5. Ustavnog
zakona.

8. Odluka o objavi (točka V. izreke) temelji se
na odredbama članka 29. Ustavnog zakona.

Broj: U-IIIA-1028/2002

Zagreb, 6. srpnja 2005.

USTAVNI SUD REPUBLIKE HRVATSKE

Predsjednik Vijeća

**dr****. sc. Jasna Omejec**, v. r.

Odluka, NN 90/2005-1814